Alianța 2020 USR PLUS și-a prezentat, joi, în cadrul unei conferințe de presă, programul electoral pentru alegerile europarlamentare care vor avea loc pe 26 mai. „Vrem să aducem Europa în România. Vrem conectarea ireversibilă a României la valorile europene ale democrației și statului de drept. Vrem ca românii să beneficieze pe deplin de siguranța, bunăstarea și prosperitatea europeană” – a fost principalul mesaj transmis de Alianța 2020 USR PLUS.

Programul electoral este structurat pe patru teme fundamentale pentru viitorul României: justiție și protejarea drepturilor românilor în UE; bunăstarea societății: sănătate, educație, măsuri antisărăcie; prosperitate europeană acasă, în România; politică externă și de securitate.

Liderii celor două formațiuni politice, Dacian Cioloș și Dan Barna, au enumerat principalele măsuri pe care candidații Alianței 2020 USR PLUS la europarlamentare doresc să le implementeze în Parlamentul European și au făcut apel către români să li se alăture în demersul de a oferi o alternativă politică reală României.

„USR și PLUS sunt primele partide care au anunțat transparent cum ne alegem candidații la aceste alegeri europarlamentare. Am fost și primele partide care ne-am anunțat public candidații. Am ascultat dorința cetățenilor și ne-am unit într-o alianță electorală pentru a fi mai puternici împreună. Azi suntem primii care anunță nu doar un slogan de campanie, ci o adevărată ofertă electorală prin care România va câștiga bani pentru dezvoltare, influență și respect în Europa și le vom propune, în premieră, coborând din nou în stradă, printre oameni, celor care au stat până acum deoparte să vină alături de noi pentru a face din 26 mai un nou început.

V-am invitat azi pentru a vă prezenta obiectivele Alianței 2020 USR PLUS la aceste alegeri, o ofertă electorală consistentă și realizabilă cu care ne prezentăm la aceste alegeri. România este membră a UE de 12 ani, este membră a celei mai avansate construcții politice din istorie, una care a adus pacea și prosperitatea pe continentul european. Însă, în acești 12 ani, România nu a știut să profite de avantajele imense pe care le aduce UE. Suntem o țară mică din punctul de vedere al influenței, deși am putea să fim o țară mare. Suntem pe ultimele locuri la absorbția de fonduri euroene, deși avem printre cele mai multe fonduri disponibile și o mare nevoie de dezvoltare.

De ce se întâmplă toate lucrurile acestea? În primul rând din cauza hoției și incompetenței care domnesc în momentul de față la vârful României. Cât de caraghioși putem să părem încât să se roage Europa de noi să ne dea bani, iar puterea de la București să se plângă că Bruxelles-ul intervine în treburile interne, pentru că nu sunt lăsați să ia ostatic statul român, statul de drept și justiția?”, a declarat Dacian Cioloș.

Potrivit lui Dacian Cioloș, candidații Alianței 2020 USR PLUS la alegerile europarlamentare au mulți ani de experiență în instituțiile europene, dar și la guvernare în țară și știu cum să aducă maximul de beneficii pentru români, spre deosebire de candidații celorlalte partide.

„Avem singura listă de candidați care nu fac din România o vulnerabilitate în Parlamentul European. Noi astăzi venim nu doar cu o listă de candidați foarte buni, dar și cu un plan pentru a aduce aceste beneficii pentru români acasă. Pe celelalte liste, ați văzut, se găsesc tot felul de ciudățenii care ne fac să arătăm de parcă nu am ști numele țărilor și capitalelor din Europa, dar cunoaștem bine locurile unde se face shopping în Bruxelles”, a punctat liderul PLUS.

Dacian Cioloș a evidențiat cele trei obiective majore cu care candidații Alianței 2020 USR PLUS vor merge în Parlamentul European: „Am avut, în ultimele săptămâni, discuții cu oamenii în țară care ne-au spus ce așteaptă de la noi. Am integrat apoi viziunea din programele candidaților noștri într-o ofertă electorală comună cu care ne prezentăm în fața cetățenilor.

Avem trei obiective majore cu care mergem în Parlamentul European și ne vom folosi toată competența, capacitatea de negociere și influența pentru a le îndeplini pentru România. Primul, cel mai important, să recâștigăm încrederea în viitorul României ca parte a UE. Al doilea obiectiv – să aducem fonduri europene și investiții pentru dezvoltarea României și trei: să aducem din experiența europeană în sănătate și educație pentru a apropia aceste domenii în România de standardele europene și pentru a contribui la creșterea calității vieții pentru români. Vrem să răspundem acolo, în Parlamentul European, așteptărilor românilor pentru că pe ei îi vom reprezenta acolo”.

La rândul său, liderul USR, Dan Barna, a vorbit despre principala calitate a listei de candidați cu care Alianța 2020 USR PLUS se prezintă la alegerile europarlamentare: „Alianța 2020 USR PLUS are cea mai consistentă și cea mai bună listă de candidați europarlamentari pe care a avut-o România de când participăm la ceea ce înseamnă Uniunea Europeană și instituțiile ei. Vârsta medie a candidaților noștri e de 38 de ani – care înseamnă energie, competență și niște ani de muncă reală; 76 de ani de experiență cumulată în instituții europene. Niciun alt partid nu poate nici în glumă să pretindă, chiar adunând sau numărând doamna Grapini anii doamnei Dăncilă, nu ajungem la această cifră. Candidații noștri au cumulat 302 ani de studii universitare pe bune, cu diplome reale. Sunt 77 de ani de studii la universități din străinătate. Nu este puțin lucru și știm bine că expertiza e una dintre cele mai importante valori de care are România nevoie pentru a putea, în sfârșit, să fim reprezentați la Bruxelles de oameni de care să ne mândrim, și nu de care să râdem la nesfârșit. Candidații alianței au aproape 17 ani de experiență cumulată în Guvern ceea ce răspunde foarte explicit acestei așteptări de a veni oameni nu doar cinstiți, ci și competenți și cu experiență”.

Dan Barna a prezentat programul pe justiție al Alianței 2020 USR PLUS, fiind, de altfel, „una dintre așteptările majore pe care societatea românească o are de la Alianța 2020 USR PLUS și de la alternativa de normalitate pe care România, în sfârșit, o are la dispoziție”.

„Aderarea la UE a fost unul dintre pilonii de bază care au permis progres, dezvoltare și reformă într-o justiție pe care comuniștii ne-au lăsat-o la pixul unui dictator sau altul. Presiunile pe care au pus-o instituțiile europene pe statul român a generat rezultate. Suntem azi, datorită acelui mesaj, că «politica e un lucru murdar», am rămas cu toții în logica asta că politica o fac alții și astăzi suntem într-o țară în care România e condusă, de fapt, de nemernici pentru că noi am lăsat să se întâmple lucrul acesta și ăsta este cel mai grav lucru pentru că acești nemernici vor să ne întoarcem la acel tip de societate, în care să furi este o mândrie și normalitate.

Acest mesaj «nu mai putem să continuăm» să îl dăm tinerelor generații. Tinerii pleacă din țară nu din cauza salariului minim. Tinerii pleacă din țară pentru că nu mai au încredere și mesajul că «e în regulă să furi» îi alungă din țară.

Ne propunem și europarlamentarii noștri au acest obiectiv – să modificăm legislația europeană tocmai pentru a completa această plasă de siguranță și garanție care vedem că, în aceste zile, s-a activat și faptul că, la nivel european, mesajele devin din ce în ce mai ferme pentru importanța păstrării unui stat de drept în România e un lucru foarte bun”, a spus Dan Barna.

Liderul USR a enumerat obiectivele pe care Alianța 2020 USR PLUS le are în planul justiției: „Protejarea drepturilor europene ale cetățenilor români. Europarlamentarii noștri vor lupta la nivel european pentru a apăra drepturile cetățenilor români ca cetățeni = europeni. Ideea că oamenii din est fac dumping social, că transportatorii trebuie transformați în transportatori de mâna a doua nu poate să continue și europarlamentarii noștri la nivel european vor fi foarte fermi în a apăra acest principiu al pieței comune și piețe unice reale. Despre asta e UE – despre o solidaritate asumată a valorilor.

O altă prioritate este MCV-ul european – crearea unui mecanism aplicabil în toate statele membre de monitorizare a derapajelor față de statul de drept. Există deja, la nivelul actualei Comisii, o astfel de inițiativă. Programul nostru are în vedere crearea unui astfel de mecanism pentru că, în realitate, acesta este un mecanism care pune presiune pe un guvern care încearcă să își transforme justiția într-un serviciu de casă și această presiune este încă necesară. Nu suntem ca societate la nivelul la care MCV-ul să se poată ridica. Eram aproape, la finalul guvernării Cioloș, eram acolo.

Legislație europeană anticorupție care să uniformizeze la nivelul statelor membre definiția faptelor de corupție, criteriile de integritate. Chestiunea corupției și chestiunea integrității trebuie să devină o valoare asumată europeană.

Vom face legi care să ocrotească avertizorii de integritate, independența presei, accesul la informație de interes public – toate sunt complementare și indispensabile actului de justiție. Miza posibilității existenței unei prese independente , ca inițiativă de la nivelul Bruxelles-ului, este critică tocmai pentru că vedem ce se întâmplă în Rusia, Turcia, în statele unde guvernarea tip dictatură ucide ușor ușor libertatea presei și noi considerăm că, la nivel de UE, trebuie să existe astfel de inițiative, și europarlamentarii noștri le au în vedere în programul nostru, prin care presa independentă să aibă un spațiu de respiro și de funcționare. Dacă avem acești avertizori de integritate, reacția societății se poate activa.

Schengen și protejarea frontierelor. Alianța USR PLUS este foarte asumat pentru o Românie în Spațiul Schengen și vom contribui la securizarea granițelor.

Dreptul de a avea aceeași calitate a produselor pe tot teritoriul UE. Ideea că estul Europei este un spațiu unde poate fi trimisă margarina mai obosită este o idee care trebuie eliminată și pentru care trebuie să luptăm explicit la nivel european și europarlamentarii noștri vor face lucrul acesta”.